M. Damborská, poslankyňa: (2008-04-03):
Výchova a vzdelávanie tvoria jednotnú, neoddeliteľnú zložku reedukácie nápravnej výchovy. V dôsledku rezortného rozdelenia tejto činnosti by sa zdvojilo jej riadenie vyučovania a výchovy, čím by sa zákonite narušila jednotnosť reedukačného pôsobenia dieťaťa, pokiaľ by vlastne nadriadeným orgánom bolo ministerstvo práce. Diagnostika dieťaťa, pedagogická a špeciálno-pedagogická je výlučne pedagogická záležitosť. Ako súčasť vzdelávacej a výchovnej reedukačnej zložky sa vykonáva nielen ambulantne, ale počas celého pobytu dieťaťa v špeciálnom výchovnom zariadení, to znamená, 24 hodín denne. Do týchto zariadení sú umiestňovaní, povedzme si, mladí delikventi do veku až 18 rokov. Rozdvojený systém hodnotenia a postupu efektivity reedukácie žiakov bez vzájomnej nadväznosti ich činnosti škola s domovom, voľnočasové aktivity je neprípustný. Zdôrazňovanie zjednotenia starostlivosti o deti vyňaté z rodín na základe nariadenia súdu do jedného rezortu by znamenalo v tomto prípade potláčanie základného cieľa prevýchovy, t. j. prioritného didaktického aspektu dočasného pobytu detí v reedukačných zariadeniach na základe potreby ich umiestnenia mimo ich prirodzeného prostredia. Je diskutabilné uvádzať dôvod zlepšenia prístupu detí k možnosti dostať sa do náhradnej rodiny. Vážené kolegynky, kolegovia, tieto deti vlastne prišli zo svojich rodín, kde zlyhali. Tak neviem si predstaviť, do akých náhradných rodín by vlastne ony mohli byť umiestnené alebo kde by sa mohlo  docieliť nejakej nápravy, keď vlastne táto mládež musí byť pod stálym 24-hodinovým nápravno-vzdelávacím dohľadom. Keďže v reedukačnom domove má byť len nevyhnutne dlhý čas počas intenzívnej reedukácie, diskutabilné je aj zavádzanie proklamovaného, úplne otvoreného systému pri vzdelávaní detí. Vzdelávanie, resp. príprava na povolanie v školách bežného typu bez špeciálnopedagogického prístupu nie je vhodná pre každé, resp. väčšinu detí s poruchami správania. Stále sa zvyšujúci podiel detí v reedukačných domovoch, ktoré do nich prichádzajú z detských domovov, svedčí o tom, že je potrebné zvýšiť účinnosť prevencie pred nástupom takých porúch správania detí, ktoré sa začnú prejavovať až po ich vyňatí z rodín. Prepojenie vzdelávacieho reedukačného pôsobenia, to znamená toho nápravnovýchovného procesu s resocializačným pôsobením na dieťa, možno skvalitniť efektívne aj bez prechodu reedukačných zariadení do iného rezortu. Napríklad zintenzívnením legislatívne zakotvenej medzinárodnej spolupráce zabezpečovaním súčinnosti medzi pôvodným prostredím dieťaťa, biologickou rodinou a reedukačným zariadením atď. Reedukačné domovy v tomto období, si povedzme, sú veľmi proste vyšpecifikované a dobre zabehnuté nápravnovýchovné zariadenia. Ďalšie negatíva, nezanedbateľný je aj ľudský faktor. Je možné predpokladať narušenie spolupráce zamestnancov rezortu práce, sociálnych vecí a rodiny a zamestnancov rezortu školstva, pokiaľ by vlastne mala byť táto deľba týchto rezortov rozdvojená v odborných otázkach výchovy mimoškolskej činnosti a voľnočasových aktivít detí. Vzhľadom na to, že ide o deti s výrazne narušeným správaním, ktoré z tohto dôvodu musia byť vyňaté zo svojho prirodzeného prostredia, je dôležité pre ne zabezpečiť vylúčenie výskytu mimoriadnych udalostí, ku ktorým majú tieto deti sklony, a to je možné len tímovou spoluprácou odborných zamestnancov. No povedzme si úprimne, aj určitou izoláciou, pretože akonáhle ony sú v rodine, jednoducho tam nie je možné zamedziť kontaktu s tým nebezpečným okolím pre dieťa. Ak by došlo k oddeleniu školy od výchovy a výchovy mimo vyučovania, je predpoklad vzrastu počtu ich výskytu. Pod pojmom mimoriadna udalosť sa chápe agresívne správanie, ktorým dieťa ohrozuje život a zdravie svoje alebo aj iných osôb, alebo majetok, prejavujúce sa afektom, ničenie zariadenia, fyzické napadnutie osoby, agresívny verbálny útok, výtržníctvo. Povedzme si úprimne, že vlastne v týchto reedukačných zariadeniach sa stávajú aj tieto nepriaznivé aspekty aj smerom k výchovným pracovníkom a učiteľom. Po ďalšie, vystupňované dlhodobejšie negatívne správanie majúce formu skrytej agresivity, ktorým dieťa ohrozuje život a zdravie iných osôb alebo majetok, šikanovanie, psychický nátlak a sexuálne obťažovanie, prípady ohrozenia vlastnej bezpečnosti dieťaťa, aktívny pokus o útek, sebapoškodzovanie, často tam dochádza k tomu,  že deti si ubližujú za účelom takého sebazničenia atď., alebo za účelom upútať na seba pozornosť. Úteky spojené s ničením majetku, s páchaním inak trestnej činnosti na trase úteku a v cieľovej stanici úteku zase spojené krádeže, teda možné krádeže a rôzna s tým spojená kriminálna činnosť. Predpokladané problémy odbornopersonálneho charakteru, narušenie interpersonálnych vzťahov na pracoviskách, kde by pôsobili zamestnanci dvoch rezortov, škola v súčinnosti s domovom, čo by sa v konečnom dôsledku prenášalo aj na deti, na deti samotné, jednoznačne to chápeme ako absolútne neprípustné. Ešte ďalej poviem, rozdvojené vzdelávanie zvlášť pre reedukáciu a sociálne veci a ďalší zamestnanci paralelne vykonávajúci činnosť v dvoch rôznych rezortoch – ekonóm, upratovanie atď. – vznikali by aj ďalšie nároky na štátny rozpočet, na zvýšenie štátneho rozpočtu. Dva subjekty riadené z rôznych rezortov v spoločnom areáli spôsobujú problémy v riešení delenia priestorov, kompetencii finančných nákladov na prevádzku atď. Výhody riadenia nariadenej ústavnej starostlivosti z úrovne jedného rezortu nie sú jednoznačne preukázateľné ani v krajinách Európskej únie. Zväčša rôzne oblasti v rámci starostlivosti o deti s nariadenou ústavnou starostlivosťou zabezpečuje viac rezortov – rezort školstva, rezort spravodlivosti, rezort zdravotníctva, sociálnych vecí a rodiny. Ani v jednom štáte Európskej únie nepatrí ústavná starostlivosť len pod jeden rezort. Je na zváženie zabezpečiť legislatívne zmeny vedúce k zjednoteniu sociálnej starostlivosti o deti umiestnené v špeciálnych výchovných zariadeniach rezortu školstva na základe rozhodnutia súdu tak, aby bola riešená vo všeobecne záväzných právnych predpisoch spoločných pre obidva rezorty, napríklad na riešenie finančných nákladov na ubytovanie, na stravovanie a ďalších nákladov súvisiacich so sociálnou starostlivosťou, na riešenie spolupráce s prostredím, do ktorého sa klient po reedukácii vráti prostredníctvom sociálnych pracovníkov, kurately a podobne. Vážené kolegynky, kolegovia, vážená Národná rada, vzhľadom na uvedené odporúčam v mene svojom, ako aj v mene Slovenskej národnej strany postúpiť návrh zákona o sociálnoprávnej ochrane deti a o sociálne kuratele a o zmene a doplnení niektorých zákonov v znení neskorších predpisov do druhého čítania. Ďakujem za pozornosť.